cyanic-selkie/wikianc huggingface dataset:
วัดมหาธาตุวรวิหาร (จังหวัดเพชรบุรี)
วัดมหาธาตุวรวิหาร เป็นวัดที่มีความสำคัญทางด้านประวัติศาสตร์ศิลปะและโบราณคดี ภายในพระวิหารหลวงของวัดประดิษฐานพระพุทธรุปสำคัญ คือ หลวงพ่อศักดิ์สิทธิ์ วัดมหาธาตุ ด้านหลังพระวิหารหลวง คือ พระปรางค์ 5 ยอด อยู่ภายในวิหารคต ทางด้านทิศใต้ของพระวิหารหลวง คือ พระวิหารน้อย และวัดมหาธาตุวรวิหารยังได้สร้าง พิพิธภัณฑ์ของวัด เป็นที่รวมรวมศิลปะ ความเป็นมาต่าง ๆ ของวัดไว้ให้ผู้สนใจได้เข้าชม
พระวิหารหลวง
พระวิหารหลวง สร้างในสมัยกรุงศรีอยุธยาตอนปลาย รัชสมัยพระเจ้าอยู่หัวบรมโกศ (พ.ศ. 2275 - 2301) ภายในพระวิหารหลวงมีพระพุทธรูปที่สำคัญ คือ พระพุทธรูปประธานทรงราชาภรณ์ นอกจากนี้ ยังมี หลวงพ่อศักดิ์สิทธิ์ วัดมหาธาตุ เป็นพุทธรุปปรางมารวิชัย หน้าตักกว้าง 8 นิ้ว หัตถ์ซ้ายถือพัด ชาวบ้านเรียกว่า หลวงพ่อวัดมหาธาตุ ภายในพระวิหารหลวงผนังทุกด้านมีจิตรกรรมฝาผนังที่สวยงาม ทั้งภาพชาดก และเทพชุมนุมที่หน้าบันประดับด้วยลาย ปูนปั้น รูปพระนารายณ์ทรงครุฑยุดนาค มีพญาวานรแบกครุฑอยู่อีกชั้นหนึ่ง พื้นหลังเป็นลายกนก ก้านขดออกช่อลายหางโต เป็นรูปครุฑ นาค ยักษ์ ฯลฯ
หลวงพ่อศักดิ์สิทธิ์ ตามประวัติ พระบาทสมเด็จพระจอมเกล้าเจ้าอยู่หัว (รัชกาลที่ 4) นำมาจากวัดร้างแห่งหนึ่งในจังหวัดเพชรบุรี ประดิษฐานไว้ในพระวิหารวัดมหาธาตุวรวิหารเพชรบุรีเมื่อครั้งพระองค์ยังทรงผนวชอยู่
พระวิหารน้อย
พระวิหารน้อย เป็นสถาปัตยกรรมสมัยอยุธยา ฐานอ่อนโค้งทรงสำเภา ตั้งอยู่ระหว่างพระวิหารหลวงกับพระอุโบสถ เป็นที่ประดิษฐานพระพุทธรูปหลวงพ่ออู่ทอง ศิลปะแบบอู่ทอง ปางมารวิชัย ที่ฐานมีลายปูนปั้น ประดับกระจกสวยสดงดงาม เช่น รูป ม.ร.ว.คึกฤทธิ์ ปราโมช อดีตนายกรัฐมนตรีแบกฐานพระเป็นต้น ที่หน้าบันประดับด้วยลวดลายปูนปั้นวิจิตรงดงาม เช่นเดียวกับพระอุโบสถ และพระวิหารหลวง
พระปรางค์ 5 ยอด
วัดมหาธาตุวรวิหาร มีพระปรางค์ 5 ยอด เป็นสัญลักษณ์ สูงตระหง่านในเขตพุทธาวาส สามารถมองเห็นได้แต่ไกลทั้ง 4 ทิศ วัดจากฐานถึงยอดนภศูลได้ 55 เมตร รอบฐานยาว 120 เมตร มีอายุราว 1,000 กว่าปี ภายในบรรจุพระบรมสารีริกธาตุมาแต่อดีตกาล มีระเบียงคตรอบพระปรางค์ เป็นรูปสี่เหลี่ยมจัตุรัส ในระเบียงคตมีพระพุทธรูปจำนวน 193 องค์ ประดิษฐานบนระเบียง พร้องทั้งมีตัวแบกที่ฐานพระ ส่วนมากตั้งอยู่ใต้องค์พระพุทธรูปทรงเครื่องไว้หลากหลาย สวยงาม พระพุทธรูปส่วนใหญ่ เป็นศิลปะอยุธยาตอนปลาย และสกุลช่างเมืองเพชร พุทธลักษณะงดงามมาก
พิพิธภัณฑ์
ศาลา น.ส.อัมพร บุญประคอง เป็นศาลาที่สร้างขึ้นใหม่ เพื่อเป็นพิพิธภัณฑ์ของวัดมหาธาตุวรวิหาร เพชรบุรี ภายใน รวบรวมเครื่องลายคราม พระพุทธรูปรูป แผ่นภาพพระบทและสิ่งของมีค่าที่หายาก ตั้งแสดงไว้ และเปิดให้ผู้สนใจเข้าชม
ถนนอโศกมนตรี
ถนนอโศกมนตรี เป็นถนนสายสั้น ๆ ในกรุงเทพมหานคร มีความยาวประมาณ 1.3  กิโลเมตร  มีจุดเริ่มต้นที่แยกอโศกมนตรีซึ่งเป็นจุดตัดระหว่างถนนสุขุมวิทกับถนนรัชดาภิเษก (ที่มุ่งหน้ามาจากเขตคลองเตย) มุ่งไปทางทิศเหนือในพื้นที่แขวงคลองเตยเหนือ เขตวัฒนา ข้ามคลองแสนแสบ เข้าพื้นที่แขวงมักกะสัน เขตราชเทวี ไปสิ้นสุดที่แยกอโศก-เพชรบุรีซึ่งเป็นจุดตัดกับถนนเพชรบุรี ปัจจุบันถนนเส้นนี้เป็นส่วนหนึ่งของวงแหวนรัชดาภิเษก และตรงไปเป็นถนนอโศก-ดินแดง
ถนนอโศกมนตรีเดิมมีชื่อเรียกว่า "ซอยสุขุมวิท 21 (ซอยอโศก)" และ "ถนนอโศก" โดยกรุงเทพมหานครได้เปลี่ยนชื่อเป็น ถนนอโศกมนตรี เมื่อวันที่ 1 มีนาคม พ.ศ. 2547 ตามข้อเสนอของมหาวิทยาลัยศรีนครินทรวิโรฒ เพื่อเป็นเกียรติประวัติแก่พระอโศกมนตรี (เรียม เศวตเศรณี) ซึ่งเป็นข้าราชการในพระบาทสมเด็จพระมงกุฎเกล้าเจ้าอยู่หัว และได้อุทิศที่ดินร่วมกับเจ้าของที่ดินรายอื่นและซื้อที่ดินที่เป็นตลาดเดิมมอบให้เทศบาลนครกรุงเทพสร้างถนนสายนี้
สถานที่สำคัญบนถนนสายนี้ มีโรงพยาบาลจักษุรัตนิน มหาวิทยาลัยศรีนครินทรวิโรฒ (ประสานมิตร) โรงเรียนสาธิตมหาวิทยาลัยศรีนครินทรวิโรฒ ประสานมิตร ตึกจีเอ็มเอ็ม แกรมมี่ อาคารสภาวิชาชีพบัญชีฯ และสยามสมาคมในพระบรมราชูปถัมภ์
ทุ่งบางกะปิ
แต่เดิมพื้นที่บริเวณถนนอโศกมนตรีเรียกว่า ทุ่งบางกะปิ มีขุนนางและคหบดีเข้ามาซื้อที่ดินเพื่อปลูกบ้านเรือนเนื่องจากจะได้ที่ดินแปลงใหญ่เหมาะสมกับขนาดครัวเรือนและราคาไม่สูงมากเพราะห่างจากตัวเมืองอยู่พอสมควร ผู้คนเดินทางทางเรือโดยใช้คลองแสนแสบจากนั้นต่อรถเจ๊กหรือเดินเท้ามายังบ้านอีกต่อหนึ่ง
เมื่อโรงเรียนกุลสตรีวังหลังเริ่มเปิดสอนเมื่อ พ.ศ. 2417 (ปัจจุบันคือส่วนหนึ่งของโรงพยาบาลศิริราช) มิสเอ็ดนา เซระห์ โคล ครูใหญ่ในสมัยนั้น คิดจะย้ายโรงเรียนกุลสตรีวังหลังจากท่าน้ำวังหลังมายังทุ่งบางกะปิ โดยเมื่อ พ.ศ. 2457 ท่านได้วางแผนโดยการซื้อที่ดินแปลงหนึ่งในตำบลบางกะปิด้านเหนือติดคลองแสนแสบ เนื้อที่ประมาณ 25 ไร่ แหม่มโคลได้จ้างจีนขุดที่ริมคลอง ยกเป็นร่องปลูกต้นไม้ผล เช่น มะม่วง ส้มโอ ส้มเขียวหวาน น้อยหน่า ฝรั่ง และกล้วย กับผักต่าง ๆ เพื่อเป็นอาหารเลี้ยงนักเรียน แล้วปลูกต้นมะพร้าวล้อมไว้ประมาณ 200 ต้น ต่อมา พ.ศ. 2462 มีการก่อสร้างอาคารหลังแรก เรียกว่า อาคารเรียน 1919 ปัจจุบันคือ โรงเรียนวัฒนาวิทยาลัยตั้งอยู่ซอยวัฒนา (สุขุมวิท 19) ถือเป็นอาคารหลังแรกและเป็นการตัดซอยแรกในย่านสุขุมวิท
เมื่อ พ.ศ. 2474 นายอะหมัด อิบราฮีม นานา (Ahamad Ebrahim Nana) ได้มอบที่ดินขนาด 3 ไร่ บริเวณถนนอโศกมนตรีให้แก่สยามสมาคมในพระบรมราชูปถัมภ์ สร้างเป็นอาคารหอประชุมและห้องสมุด ออกแบบโดย เอ็ดเวิร์ด ฮีลีย์ (Edward Healey) สถาปนิกชาวอังกฤษ ทำพิธีเปิดอย่างเป็นทางการเมื่อวันที่ 28 กุมภาพันธ์ พ.ศ. 2476
พ.ศ. 2477 พี่น้องวสุวัตได้เริ่มสร้างโรงถ่ายภาพยนตร์เสียง (บริเวณปากซอยอโศก ถนนสุขุมวิทปัจจุบัน) เป็นอาคารคอนกรีตขนาดใหญ่ นับเป็นโรงถ่ายภาพยนตร์เสียงสมบูรณ์แบบแห่งแรกของไทย แล้วเสร็จเมื่อ พ.ศ. 2478 ตั้งชื่อโรงถ่ายว่า ภาพยนตร์เสียงศรีกรุง ก่อนจะต้องยุติกิจการถ่ายทำภาพยนตร์ลง เพราะผลกระทบที่ได้รับจากภาวะสงครามโลกครั้งที่สอง
ตัดถนนสุขุมวิท
จนเมื่อ พ.ศ. 2479 ได้มีการเปิดใช้ถนนสายใหม่เชื่อมกรุงเทพฯ-สมุทรปราการ ภายหลังชื่อถนนสุขุมวิท พื้นที่ริมถนนสุขุมวิทได้รับการพัฒนาเป็นที่อยู่อาศัยและพาณิชยกรรม บริเวณช่วงปากซอยเกิดตลาดสดปากซอยอโศก ประกอบกับมีหน่วยงานราชการแห่งใหม่เข้ามาตั้งในพื้นที่คือ วิทยาลัยครูประสานมิตร ต่อมา พ.ศ. 2503 มีการตัดถนนเพชรบุรีตัดใหม่พร้อมกับขยายถนนอโศกมนตรีเพื่อเชื่อมต่อถนนสุขุมวิทกับถนนเพชรบุรี หลังจากนี้การพัฒนากิจกรรมทางเศรษฐกิจเริ่มชัดเจนขึ้น เริ่มมีการปลูกสร้างอาคารพาณิชย์และปลูกบ้านให้เช่า ในช่วงปี พ.ศ. 2510 มีการสร้างสะพานข้ามคลองแสนเสบเพื่อเชื่อมถนนเพชรบุรีกับถนนสุขุมวิท
ในช่วงสงครามเวียดนาม ทหารอเมริกันเดินทางเข้ามาเช่าห้องพักบริเวณถนนสุขุมวิท เกิดสถานบริการและสถานบันเทิงเช่นย่านซอยคาวบอย ในช่วงนี้บริเวณถนนอโศกมนตรีเป็นแหล่งสินค้าเพื่อทหารต่างชาติ รวมทั้งแกเลอรีศิลปะ มีแกเลอรีศิลปะที่มีชื่อเสียงในขณะนั้น เช่น บางกะปิแกลเลอรี
ย่านธุรกิจกลาง
มีการตัดถนนรัชดาภิเษกต่อจากถนนอโศกมนตรีช่วงจากถนนสุขุมวิทถึงถนนสุนทรโกษา ความยาวประมาณ 2.5 กิโลเมตร เปิดการจราจรเมื่อวันที่ 5 มกราคม พ.ศ. 2531 เป็นถนนวงแหวนเชื่อมต่อหลายทาง ทำให้พื้นที่บริเวณถนนอโศกมนตรีเข้าถึงได้สะดวกยิ่งขึ้น บริเวณตรงสี่แยกอโศกมนตรีเป็นที่ตั้งของร้านอาหารซีฟูดพาเลซ เป็นร้านอาหารทะเลขนาดใหญ่ อาคารตึกแถวส่วนใหญ่สร้างเมื่อ พ.ศ. 2530
ในช่วงระหว่าง พ.ศ. 2535–2539 ประเทศไทยมีนโยบายพัฒนาประเทศให้เป็นอุตสาหกรรมใหม่จึงเกิดบริษัทข้ามชาติเข้ามาทำให้ย่านนี้เกิดสำนักงาน คอนโดมิเนียม โรงแรมและห้างสรรพสินค้า มีอาคารสำนักงานขนาดใหญ่ได้แก่ อาคารอโศกทาวเวอส์ สร้างเสร็จ พ.ศ. 2528 อาคารซิโน-ไทย สร้างเสร็จ พ.ศ. 2529 อาคารโอเชียนทาวเวอร์ 2 สร้างเสร็จ พ.ศ. 2536 และอาคารจีเอ็มเอ็มแกรมมี่เพลซ สร้างเสร็จ พ.ศ. 2542 ภายหลังเมื่อราว พ.ศ. 2540 เกิดวิกฤตต้มยำกุ้ง ทำให้โครงการสำนักงานต่าง ๆ ที่กำลังสร้างต้องหยุดชะงักลง พอหลังจากเศรษฐกิจฟื้นอาคารเหล่านี้เปลี่ยนแปลงมาเป็นคอนโดมีเนียมแทน
เมื่อ พ.ศ. 2542 เปิดดำเนินการรถไฟฟ้าบีทีเอสมีสถานีอโศกบริเวณแยกอโศกมนตรี ต่อมารถไฟฟ้ามหานคร สายเฉลิมรัชมงคลเปิดให้บริการเมื่อเดือนเมษายน พ.ศ. 2547 มีสถานีสุขุมวิทและสถานีเพชรบุรีผ่านบนเส้นทางถนนอโศกมนตรี
เทอร์มินอล 21 อโศก บริเวณแยกอโศกมนตรีเปิดให้บริการเมื่อวันที่ 11 ตุลาคม พ.ศ. 2554 มีจุดเด่นเรื่องศูนย์อาหารราคาถูก
ปัจจุบันถนนอโศกมนตรีเป็นย่านธุรกิจกลางที่มีกิจกรรมทางเศรษฐกิจที่สำคัญ เป็นที่ตั้งสำนักงานจำนวนมาก มีการพัฒนาอสังหาริมทรัพย์ระดับสูงอย่างต่อเนื่อง เป็นจุดตัดของสถานีรถไฟฟ้ามีปริมาณการใช้บริการเป็นอันดับที่สองของกรุงเทพมหานครรองจากสถานีสยาม ยังมีโรงแรมและเซอร์วิสอพาร์ตเมนต์ที่มีทั้งอยู่ในซอยและอยู่ติดถนนอโศก ได้แก่ Grand Mercure Bangkok Asoke Residence, Pullman Bangkok, Grande Sukhumvit และ Grande Centre Point Terminal 21 เป็นต้น
บารมี
บารมี (pāramī, पारमी; pāramitā, पारमिता) ปฏิปทาอันยวดยิ่ง มีความหมาย 2 ประการ ประการแรก คือ บรม แปลว่าดีเลิศ สูงสุด และประการต่อมาหมายถึง การไป คือ ไปให้ถึงอีกฝังหนึ่ง  คุณธรรมที่ประพฤติปฏิบัติอย่างยิ่งยวด คือ ความดีที่บำเพ็ญอย่างพิเศษ เพื่อบรรลุซึ่งจุดหมายอันสูง เช่น พระพุทธเจ้า พระอสีติมหาสาวก เป็นต้น
เถรวาท
ในนิกายเถรวาทมี 10 อย่าง จึงเรียกว่า ทศบารมี หรือ บารมี ๑๐ คือ กำลังใจที่ต้องทำให้เต็ม ไม่พร่อง สามารถแยกออกเป็นหมวด ได้ 3 หมวดและจัดออกเป็นคู่ๆที่สนับสนุนกันในเวลาที่บำเพ็ญบารมี ได้แก่
ศีล  มี 4 ได้แก่ ทาน คู่กับ เมตตา  ศีล คู่กับ เนกขัมมะ
สมาธิ มี 4 ได้แก่ วิริยะ คู่กับ ขันติ  สัจจะ คู่กับ อธิษฐาน  และ
ปัญญา มี 2 ได้แก่ ปัญญา คู่กับ อุเบกขา
ทานบารมี สมบูรณ์ได้ด้วย ศีลบารมี (ทานที่ให้โดยผู้มีศีลยอมสมบูรณ์ยิ่ง)
เนกขัมมะบารมี สมบูรณ์ได้ด้วย ปัญญาบารมี (การสำรวมในกามสมบูรณ์ด้วยการพิจารณาตามจริงด้วยปัญญา)
ปัญญาบารมี สมบูรณ์ได้ด้วย วิริยะบารมี (ปัญญาจะฉลาดึกซึ้งกว้างขวางด้วยการหมั่นพิจารณาหมั่นตั้งคำถามหมั่นศึกษา)
วิริยะบารมี สมบูรณ์ได้ด้วย ขันติบารมี (ความเพียรพยายามจะต่อเนื่องได้เพราะอาศัยความอดทน)
สัจจะบารมี สมบูรณ์ได้ด้วย อธิฏฐานบารมี (ความตั้งใจจริงมุ่งมั่นอยู่ได้ด้วยการมีเป้าหมายในชีวิตที่ชัดเจน)
อธิฏฐานบารมี สมบูรณ์ได้ด้วย เมตตาบารมี (ทุกๆเป้าหมายในชีวิตต้องประกอบด้วยเมตตาธรรมไม่สร้างความเดือนร้อนแก่ผู้ใด)
เมตตาบารมี สมบูรณ์ได้ด้วย อุเบกขาบารมี (ความมีเมตตาต้องมีการให้อภัยละวางความอิจฉาปราศจากอคติยอมรับผลแห่งเหตุ)
อุเบกขาบารมี สมบูรณ์ได้ด้วย ทานบารมี (ความมีอุเบกขามิใช่ความวางเฉยแบบไม่สนใจแต่ต้องรู้จักเสียสละ)
ในแนวคิดบารมีของเถรวาท ผู้บารมีทั้ง10ประการ บารมีแต่ล่ะอย่างยอมส่งเสริมเพิ่มอำนาจให้กันและกัน จนทวีคูณจนหาประมาณมิได้ สามารถทำปุถุชนคนธรรมดาให้กลายเป็นองค์สมเด็จพระสัมมาสัมพุทธเจ้า
มหายาน
พระสูตรมหายาน เช่น ปรัชญาปารมิตาสูตร สัทธรรมปุณฑรีกสูตร เป็นต้น ถือว่าบารมีมี 6 ประการได้แก่ แต่ในคัมภีร์ทศภูมิกสูตร ได้เพิ่มอีก 4 ข้อ รวมเป็นบารมี 10 4 ข้อนั้นได้แก่
รายชื่อตัวละครในนาร์เนีย
ฮาโรลด์ สครับบ์
ฮาโรลด์ สครับบ์ (Harold Scrubb) เป็นตัวประกอบในนวนิยายชุดตำนานแห่งนาร์เนีย ตอนผจญภัยโพ้นทะเล โดยซี.เอส. ลิวอิส ฮาโรลด์ สครับบ์เป็นพ่อของยูสตาซ สครับบ์ ในภาพยนตร์ฮาโรลด์ปรากฏตัวในฉากแรกและกำลังอ่านหนังสือพิมพ์ โดยที่ไม่มีบทพูด
เฮเลน พีเวนซี่
เฮเลน พีเวนซี่ (Helen Pevensie) เป็นตัวประกอบในนวนิยายชุดตำนานแห่งนาร์เนีย ตอน ตู้พิศวงโดยซี.เอส. ลิวอิส ซึ่งถูกกล่าวถึงในนวนิยาย แต่มีตัวตนในภาพยนตร์ โดยเฮเลนเป็นแม่แท้ๆของ4พีเวนซี่ ก่อนที่เฮเลนจะส่งทั้ง4ไปที่บ้านของศาสตราจารย์เคิร์ก ได้ฝากให้ปีเตอร์ดูแลน้องๆแทนตัวเองด้วย
โรงเรียนทัพทันอนุสรณ์
โรงเรียนทัพทันอนุสรณ์ เป็นโรงเรียนมัธยมศึกษาประจำอำเภอทัพทัน จังหวัดอุทัยธานี อยู่ในสังกัดสำนักงานเขตพื้นที่การศึกษามัธยมศึกษา เขต 42
ประวัติ
เมื่อ พ.ศ. 2501  สมัยนายวีระ  กาญจนเสถียร  เป็นนายอำเภอ  นายศิริ  ศรีสุวรรณ  เป็นศึกษาธิการ  ได้ติดต่อขอที่ดินจากชาวบ้านเพื่อที่จะสร้างโรงเรียนมัธยมศึกษาประจำอำเภอ ได้ที่ดินมา  10 ไร่ แต่ทางการก็ยังมิได้จัดตั้งโรงเรียนแต่อย่างใด จนเวลาล่วงเลยมาถึง 9 ปี ต่อมาเมื่อวันที่ 22  กุมภาพันธ์  2510  ทางอำเภอทัพทัน  สมัยนายพรหม  ขวัญสกุล  เป็นนายอำเภอ  นายวินัย  หาญสาริกัน  เป็นศึกษาธิการ  ได้ยื่นเรื่องราวขอตั้งโรงเรียนมัธยม-ศึกษาตอนต้นประจำอำเภอขึ้นเป็นครั้งแรกแต่เนื่องจากยังไม่ถูกต้องตามหลักเกณฑ์ของกระทรวงศึกษาธิการ คือ ต้องมีที่ดินถึง  15 ไร่  ฉะนั้นจึงยังมิได้รับอนุมัติ  จำเป็นต้องหาที่ดินเพิ่ม ดังนั้น  นายพรหม  ขวัญสกุล  นายวินัย  หาญสาริกัน  จึงได้ติดต่อขอที่ดินเพิ่มเติมจากเจ้าของเดิมซึ่งได้อุทิศให้เมื่อปี 2501  โดยมิได้ขัดข้องและมีผู้บริจาคเพิ่มอีก  ได้ที่ดินมา 15 ไร่   1 งาน  88  ตารางวา และนายอำเภอได้รายงานให้กรมสามัญศึกษาทราบ  กรมฯ   ก็ได้ส่งเจ้าหน้าที่มาดูสถานที่ (ปัจจุบันเป็นที่ว่าการอำเภอทัพทัน) และให้นายอำเภอสร้างอาคารเรียนชั่วคราว ขนาด 3 ห้องเรียน  เพื่อเตรียมเปิดให้ทันปีการศึกษา 2511 ต่อมาเมื่อวันที่ 22  ธันวาคม  2510 ทางอำเภอได้จัดฉายภาพยนตร์เพื่อเก็บเงินสร้างอาคารเรียน ภาพยนตร์ที่ฉายในคืนนั้นคือ เรื่อง  “มดแดง”  ซึ่งต่อมาคำว่า  “มดแดง”  จึงได้กลายมาเป็นสมญาของโรงเรียนทัพทันอนุสรณ์  คือคนส่วนมากจะเรียกโรงเรียนทัพทันอนุสรณ์ว่า “โรงเรียนมดแดง” ได้เงินมาประมาณ  10,000 บาท และสร้างอาคารเรียนเสร็จเมื่อวันที่  15  พฤษภาคม  2511
โรงเรียนเปิดรับสมัครนักเรียนชั้น ม.ศ.1 ได้นักเรียน 47 คน  แต่เมื่อถึงกำหนดเปิดเรียนภาคต้น  กระทรวงศึกษาธิการก็ยังมิได้อนุมัติให้ตั้งโรงเรียน  นักเรียนก็แยกย้ายกันไปเรียนที่อื่นหมด  จนต่อมาเมื่อวันที่ 15  กรกฎาคม  2511  ทางอำเภอได้เรียกนักเรียนกลับมาได้นักเรียน 16  คน  และอาศัยอาคารเรียนของโรงเรียนวัดทัพทันทำการสอน  ได้ครูมา 2 คน คือ นายเอื้อม  แสงแก้ว  และนายสมคิด  ไทยกิม  ซึ่งเป็นครูสังกัดองค์การบริหารส่วนจังหวัด  มาทำการสอนเป็นครั้งแรก จนถึงวันที่ 29  กรกฎาคม  2511  กระทรวงศึกษาธิการ  ได้ประกาศตั้งโรงเรียนอย่างเป็นทางการประกอบกับอาคารเรียน  จึงย้ายนักเรียนมาเรียนที่โรงเรียนทัพทันอนุสรณ์ (ที่ว่าการอำเภอปัจจุบัน)
วันที่ 26 สิงหาคม  2511  ทางจังหวัดอุทัยธานีได้แต่งตั้งให้  นายเสวก  ใหลสกุล   ครูตรีโรงเรียนอุทัยทวีเวท มาดำรงตำแหน่งครูใหญ่ ต่อมาในปี พ.ศ. 2513 กรมสามัญศึกษามีแผนงานที่จะขยายงานด้านมัธยมศึกษาให้กว้างขวางขึ้น  และได้ตั้งเกณฑ์มาตรฐานเกี่ยวกับที่ดินโรงเรียนมัธยมศึกษาประจำอำเภอไว้ว่าควรมีที่ดินอย่างน้อย  35 ไร่  ดังนั้นนายเสวก  ใหลสกุล  'กำนันรัตน์  อยู่สุข  จึงได้ติดต่อขอซื้อที่ดินในหมู่บ้านตาลแถวจาก  นางภู  นายผ่อง  เหมือนการ และได้บริจาค  ได้ที่ดินมา  56 ไร่ 24 วา
ในปี พ.ศ. 2514 [นายก่อ  สวัสดิพานิช]  อธิบดีกรมสามัญได้มาเยี่ยมโรงเรียน และได้มาดูสถานที่ที่หาไว้  เห็นว่าที่เก่าไม่พอขยายแน่  จึงให้ย้ายโรงเรียนมาสร้างใหม่ คือ อาคารผ่องนภาปัจจุบัน  เสร็จเมื่อ พ.ศ. 2515 วันที่ 1  มิถุนายน 2515 ได้ย้ายโรงเรียนจากเดิมมาอยู่โรงเรียนใหม่ (ที่ปัจจุบัน)
ในปี 2517 นายเสวก ใหลสกุล ได้เล็งเห็นว่ามีการขยายตัวของโรงเรียนและมีความจำเป็นต้องใช้สถานที่ก่อสร้างอาคาร  แต่บริเวณโรงเรียนมีต้นไม้ใหญ่ปกคลุมมากสมควรที่จะสงวนไว้คิดจะซื้อที่นาที่ติดกับโรงเรียน  โดยได้ประชุมผู้ปกครองและชาวตลาดทัพทัน  ซึ่งก็ได้รับการเห็นด้วย  จึงซื้อที่นาที่ติดกับโรงเรียน  จึงซื้อที่นาเพิ่มอีก  61 ไร่  ปัจจุบันโรงเรียนมีที่ดิน  118 ไร่  1 งาน  9  ตารางวา  โรงเรียนได้ขยายตัวขึ้นเรื่อย ๆ  จนในปี พ.ศ. 2523 ได้รับอนุมัติให้เปิดสอนระดับมัธยมศึกษาตอนปลาย (มัธยมศึกษาปีที่ 4 – 5)
ลี้ ต๊ง
ลี้ ต๊ง (Lý Tống; Ly Tong; 1 กันยายน ค.ศ. 1946 – 5 เมษายน ค.ศ. 2019) อดีตนักบินเครื่องบินรบแห่งกองทัพอากาศเวียดนามใต้ในช่วงสงครามเวียดนาม เชื้อชาติเวียดนาม สัญชาติอเมริกัน  เป็นนักเคลื่อนไหวต่อต้านลัทธิคอมมิวนิสต์
การดำเนินคดีในประเทศไทย
รัฐบาลเวียดนาม ได้มีหนังสือถึงกระทรวงการต่างประเทศของไทย ขอให้รัฐบาลไทยส่งตัวลี้ ต๊ง กลับไปดำเนินคดีอาญาที่ฮานอย ด้วยความผิดฐานละเมิดความมั่นคงแห่งดินแดน โดยมีหนังสือยืนยัน ว่าจะไม่ดำเนินคดีทางการเมืองกับจำเลยด้วย
ศาลชั้นต้นมีคำตัดสินเมื่อวันที่ 7 กันยายน พ.ศ. 2549 ให้ส่งตัวลี้ ต๊ง ไปดำเนินคดีที่ประเทศเวียดนาม ซึ่งจำเลยได้ขออุทธรณ์คำตัดสิน
ก่อนหน้าที่ศาลจะมีคำตัดสิน กลุ่มผู้สนับสนุนลี้ ต๊ง จำนวนหนึ่ง ได้ทำการประท้วงบริเวณหน้าสถานเอกอัครราชทูตไทย และสถานกงสุลไทย ในประเทศต่าง ๆ
อรรชกา สีบุญเรือง
อรรชกา สีบุญเรือง (สกุลเดิม บริมเบิล ; 14 กรกฎาคม พ.ศ. 2498) เป็น ประธานกรรมการสถาบันอาหาร ประธานกรรมการในคณะกรรมการธุรกรรมทางอิเล็กทรอนิกส์ ประธานกรรมการในคณะกรรมการสำนักงานส่งเสริมเศรษฐกิจสร้างสรรค์ ประธานกรรมการในคณะกรรมการส่งเสริมการจัดประชุมและนิทรรศการ กรรมการในคณะกรรมการกำกับกิจการพลังงาน อดีตรัฐมนตรีว่าการกระทรวงวิทยาศาสตร์และเทคโนโลยี และอดีตรัฐมนตรีว่าการกระทรวงอุตสาหกรรม ในรัฐบาลของพลเอกประยุทธ์ จันทร์โอชา อดีตปลัดกระทรวงอุตสาหกรรม อดีตประธานกรรมการการนิคมอุตสาหกรรมแห่งประเทศไทย และอดีต ประธานกรรมการอ้อยและน้ำตาลทราย
ประวัติ
อรรชกา สีบุญเรือง เกิดเมื่อวันที่ 14 กรกฎาคม พ.ศ. 2498 เป็นบุตรของนายประวิช และนางศศิธร สีบุญเรือง มีพี่น้อง 2 คน สำเร็จการศึกษาระดับปริญญาตรี สาขาเศรษฐศาสตร์ จากคณะเศรษฐศาสตร์ จุฬาลงกรณ์มหาวิทยาลัย ในปี พ.ศ. 2520 ระดับปริญญาโทและปริญญาเอก สาขาเศรษฐศาสตร์ จาก Sussex University ประเทศอังกฤษ ในปี พ.ศ. 2522 และ พ.ศ. 2527 ตามลำดับ
การทำงาน
อรรชกา สีบุญเรือง เริ่มรับราชการในตำแหน่งอาจารย์คณะเศรษฐศาสตร์ จุฬาลงกรณ์มหาวิทยาลัย ในปี พ.ศ. 2520 ถึงปี พ.ศ. 2521 จากนั้นจึงไปศึกษาต่อระดับปริญญาโทและเอกที่ประเทศอังกฤษ และกลับมารับราชการในสังกัดสำนักงานคณะกรรมการส่งเสริมการลงทุน ในปี พ.ศ. 2527 จนกระทั่งได้รับแต่งตั้งให้ดำรงตำแหน่งที่ปรึกษาด้านการลงทุน (เจ้าหน้าที่วิเคราะห์นโบายและแผน ระดับ 10 ชช) ในปี พ.ศ. 2547
ในปี พ.ศ. 2548 ดร.อรรชกา ได้รับแต่งตั้งเป็นผู้อำนวยการสำนักงานเศรษฐกิจอุตสาหกรรม กระทรวงอุตสาหกรรม และเป็นเลขาธิการคณะกรรมการส่งเสริมการลงทุน ในปี พ.ศ. 2551 เป็นรองปลัดกระทรวงอุตสาหกรรม ในปี พ.ศ. 2555 และเป็นอธิบดีกรมส่งเสริมอุตสาหกรรม ในปีถัดมา ต่อมาได้รับแต่งตั้งเป็นปลัดกระทรวงอุตสาหกรรม ในปี พ.ศ. 2557 ซึ่งนับเป็นสตรีคนแรกที่ได้รับตำแหน่งดังกล่าว
อรรชกา ได้รับแต่งตั้งเป็นรัฐมนตรีว่าการกระทรวงอุตสาหกรรม ในรัฐบาลของพลเอกประยุทธ์ จันทร์โอชาเมื่อวันที่ 19 สิงหาคม พ.ศ. 2558 ในขณะเดียวกัน จึงได้ลาออกจากตำแหน่งปลัดกระทรวงอุตสาหกรรม
ในเดือนธันวาคม พ.ศ. 2559 ได้รับแต่งตั้งให้ดำรงตำแหน่งรัฐมนตรีว่าการกระทรวงวิทยาศาสตร์และเทคโนโลยี
ขุนวรเทพีพลารักษ์ (แม้น จวบสินเอี่ยม)
ขุนวรเทพีพลารักษ์ (แม้น จวบสินเอี่ยม)
ประวัติ
ประวัติท่านขุนวรเทพีพลารักษ์นั้นแต่เดิมมามิได้มีผู้ใดเรียบเรียงไว้เพราะ ไม่มีทายาท มีแต่ผู้จัดกามรดกตามพินัยกรรม ซึ่งปัจจุบันได้มีชีวิตอยู่เพียง ๑ คน ในจำนวนผู้จัดการมรดกตามพินัยกรรม ๓ คน ได้สอบถามจากท่านผู้จัดการมรดกแล้ว ไม่สามารถให้รายละเอียดได ้เพียงแต่ทราบได้จากหลักฐานตามพินัยกรรม ซึ่งท่านได้ทำไว้เมื่อวันที่ ๑ มกราคม พ.ศ. ๒๕๐๖ ระบุว่าขณะนั้นท่านอายุได้ ๘๘ ปี จึงคาดว่าท่านคงเกิดประมาณ พ.ศ. ๒๔๑๘ ท่านเข้ารับราชการเป็นมหาดเล็กมาตั้งแต่สมัยรัชกาลที่ ๕ มีหน้าที่ดูแลเจ้านายฝ่ายใน คอยจัดเตรียมเครื่องต้นเวลาเจ้านายจะเสด็จสถานที่ต่างๆ และปฏิบัติหน้าที่อยู่ในพระราชวังจนกระทั่งเกษียณอายุราชการต่อมาได้พัก อาศัยอยู่บ้านเลขที่ ๑๗๑ ถนนสามัคคี ตำบลตลาดพลู อำเภอธนบุรี จังหวัดธนบุรี
ท่านขุนวรเทพีพลารักษ์เป็นคนใจดี มีความประหยัดในการใช้จ่ายส่วนตัวเป็นอันมาก แต่มีศรัทธาบริจาคทรัพย์เพื่อการกุศลตลอดมา และมีเมตตาแจกสตางค์ให้เด็กๆ ที่อยู่ใกล้เคียงเป็นประจำ ท่านพักอยู่ตามลำพังคนเดียวโดยไม่มีทายาทสืบสกุล เป็นคนอนุรักษ์ ของใช้เก่าเป็นจำนวนมาก ด้วยเหตุที่เป็นคนใจดี เป็นที่เคารพนับถือของชาวบ้านละแวกตลาดพลูโดยทั่วกัน
ผลงาน
จากการค้นพบพินัยกรรม ทราบว่าท่านมีที่ดินอยู่ประมาณ ๘ แปลง ได้ทำพินัยกรรมมอบให้เป็นที่สร้างโรงเรียน และเป็นกรรมสิทธิ์ของโรงพยาบาล นอกจากนี้มีเครื่องเงินจำนวนมากได้ทำพินัยกรรมมอบให้เป็นพิพิธภัณฑ์สถานแห่ง ชาติ กรมศิลปากร สำหรับที่ดินจำนวน ๘ แปลงนี้ ได้ทำพินัยกรรมมอบให้กระทรวงศึกษาธิการจำนวน ๒ แปลง รวมเป็นเนื้อที่ ๔ ไร่ ๓๔ ตารางวา โดยมีวัตถุประสงค์ให้จัดตั้งเป็นสถานศึกษา ซึ่งเป็นที่ตั้งโรงเรียนธนบุรีวรเทพีพลารักษ์ พร้อมกับบริจาคเงินไว้อีกจำนวน ๑,๒๐๐,๐๐๐ บาท โดยมีวัตถุประสงค์ เพื่อพัฒนาโรงเรียน เมื่อ พ.ศ. ๒๕๐๘ ขุนวรเทพีพลารักษ์ ได้มีจิตศรัทธาสร้างอาคารเรียนเป็นตึกชั้นครึ่ง กว้าง ๘.๒๕ เมตร ยาว ๒๕ เมตร ๓ ห้องเรียน ราคาค่าก่อสร้าง ๑๔๓,๐๐๐ บาท (หนึ่งแสนสี่หมื่นสามพันบาทถ้วน)ให้กับโรงเรียนวัดราชคฤห์ ใช้เป็นสถานที่ศึกษาเพิ่มเติม เมื่อวันที่ ๑๒ ธันวาคม ๒๕๐๘ โดยมีขุนนิเทศดรุณการเป็นผู้รับมอบ แต่ในปีพ.ศ. ๒๕๑๙ กรุงเทพมหานครสร้างอาคารเรียน ๓ ชั้น โดยรื้ออาคารเรียนทรงปั้นหยา อาคารเรียน แบบ ๒๐๐ และอาคารเรียนของขุนวรเทพีพลารักษ์ออก ใช้งบประมาณ ๑,๓๑๐,๐๐๐ บาท (หนึ่งล้านสามแสนหนึ่งหมื่นบาทถ้วน)
เมื่อปี พ.ศ. ๒๕๑๒ ท่านได้เข้ารับการรักษาตัวในโรงพยาบาลสมเด็จพระปิ่นเกล้า เป็นเวลาประมาณ ๒ เดือน จนถึงแก่กรรมด้วยโรคชรา รวมอายุได้ ๙๔ ปี
แลนเสมือน
แลนเสมือน (virtual LAN) เหมือนการสร้าง logical segment สวิตช์ (switch) ตัวหนึ่งสามารถแบ่งออกมาเป็นหลายๆ vlan ได้ เหมือนมีสวิตช์หลายตัวหรือมีฮับ (HUB) หลายตัว แต่จริงๆ แล้วมีแค่ตัวเดียวแต่แบ่งซอยออกมา โดยมากแบ่งตามพื้นที่ใช้งาน แบ่งตามแผนก แบ่งตามหน่วยงาน แบ่งตามลักษณะการใช้งาน การจำลองสร้างเครือข่าย LAN แต่ไม่ขึ้นอยู่กับการต่อทางกายภาพเช่น สวิตช์หนึ่งตัวสามารถใช้จำลองเครือข่าย LAN ได้สิบเครือข่าย หรือสามารถใช้สวิตช์สามตัวจำลองเครือข่าย LAN เพียงหนึ่งเครือข่าย เป็นต้น การแบ่งกลุ่มของสวิตซ์ภายในเลเยอร์ 2 ที่ไม่ขึ้นกับ ลักษณะทางกายภาพใดๆ กล่าวแบบง่ายๆ ก็คือ เราไม่จำเป็นที่จะต้องนำสวิตซ์มาต่อกันเป็น ทอดๆ เพื่อจัดกลุ่มของสวิตซ์ว่า สวิตซ์กลุ่มนี้คือ กลุ่มเดียวกัน แต่เราสามารถที่จะ จัดกลุ่มให้สวิตซ์ที่อยู่ห่างไกลกันออกไปนั้นเป็นสมาชิกของสวิตซ์อีกกลุ่มหนึ่งทางแนวตรรกะ
ชนิดของ VLAN
โดยค่าดีฟอลท์ (Default) ทุกๆ พอร์ทของสวิตซ์นั้น จะถูกจัดให้อยู่ใน VLAN 1 หรือ ที่เรียกกันว่า “Management VLAN” ซึ่ง ในการสร้าง-แก้ไข-ลบ VLAN นั้น เราจะไม่สามารถลบ VLAN 1 นี้ได้ และ หมายเลข VLAN นี้ สามารถสร้างได้ตั้งแต่หมายเลข 1 – 1005
Static
สแตติก VLAN หรือ อีกชื่อหนึ่งคือ Port-Based Membership นั้น จะเป็นการพิจารณาความเป็นสมาชิกของ VLAN หนึ่งๆ โดยดูจากพอร์ท ซึ่งพอร์ทของสวิตซ์ที่เชื่อมต่ออยู่กับ Client นั้น ถึงแม้ว่าจะเป็น พอร์ทของสวิตซ์เดียวกัน แต่หากพอร์ททั้งสองนั้นอยู่คนละ VLAN กัน ก็ไม่สามารถที่จะติดต่อกันได้ หากไม่มีอุปกรณ์ในเลเยอร์ 3 มาช่วยในการเราท์ทราฟฟิก ซึ่ง การเซตพอร์ทแต่ละพอร์ทให้เป็นสมาชิกของ VLAN ใดๆ นั้น จะถูกกระทำแบบ Manual จาก System Administrator
Dynamic
ไดนามิค VLAN เป็นการกำหนด VLAN ให้กับเครื่องClient โดยพิจารณาจากหมายเลข MAC Address ของ Client ซึ่งเมื่อ Client ทำการเชื่อมต่อไปยังสวิตซ์ตัวใดๆ สวิตซ์ที่รัน Dynamic VLAN นี้ก็จะไปหาหมายเลข VLAN ที่ MAP กับ MAC Address นี้จาก Database ส่วนกลางมาให้ ซึ่ง System Administrator สามารถที่จะเซตหมายเลข MAC Address ในการจับคู่กับ VLAN ได้ที่ VLAN Management Policy Server (VMPS)
Trunk Port
เป็นพอร์ททำหน้าที่เชื่อมต่อ Switch ตัวอื่น ๆ ที่ต้องการให้เป็นสมาชิกของ VLAN ต่าง ๆ กันให้มาอยู่ด้วยกัน และ ทำหน้าที่ส่งผ่านข้อมูล Traffic ของ หลาย ๆ VLAN ให้กระจายไปยัง Switch ตัวอื่น ๆ ที่มีพอร์ทที่ถูกกำหนดให้เป็น VLAN เดียวกันกับ Switch ตัวต้นทางได้ หรือที่เรียกกันโดยทั่วไปว่า Uplink Port ซึ่ง ตัวอย่างในการเซตพอร์ทให้เป็น Trunk Port นี้ ก็คือ
- พอร์ทที่ทำหน้าที่คอนเนคไปยังสวิตซ์ตัวอื่นๆ เช่น Uplink Port
- พอร์ทที่ทำหน้าที่เชื่อมไปยัง เราเตอร์ตัวที่ทำหน้า เราท์ทราฟฟิกระหว่าง VLAN
ข้อดีของการทำ VLAN
1.เพิ่มประสิทธิภาพของเครือข่าย  จำกัดการแพร่กระจายของbroadcastทราฟฟิคไม่ให้ส่งผลกระทบต่อประสิทธิภาพโดยรวมของเน็ตเวิร์ก
2.ง่ายต่อการใช้งาน  ผู้ใช้งานสามารถที่จะเคลื่อนย้ายไปยัง VLAN (Subnet) อื่นๆ ได้โดยเพียงแค่การเปลี่ยนคอนฟิกของสวิตซ์และ IP Address ของ Client เพียงนิดเดียว ไม่จำเป็นต้องมีการย้ายสวิตซ์ หรือสายเคเบิลใดๆ
3.เพิ่มเครื่องง่าย  สามารถรองรับการขยายตัวของระบบเน็ตเวิร์กที่จะเพิ่มขึ้นในอนาคตได้ง่าย เนื่องจากมีการวางแผนเกี่ยวกับการทำซับเน็ต และการดีไซน์ระบบที่ไม่ยึดติดกับทางกายภาพอีกต่อไป
4.เพิ่มเรื่องของความปลอดภัย  สามารถสร้างกลไกด้านความปลอดภัยได้ง่ายขึ้น เช่น การสร้าง Access Control List บนอุปกรณ์เลเยอร์ 3 และ ลดความเสี่ยงเกี่ยวกับการดักจับข้อมูล (Sniffing)
ข้อเสียของการทำvlan
1. ถ้าเป็นการแบ่ง VLAN แบบ port-based นั้นจะมีข้อเสียเมื่อมีการเปลี่ยนพอร์ตนั้นอาจจะต้องทำการคอนฟิก VLAN ใหม่
2. ถ้าเป็นการแบ่ง VLAN แบบ MAC-based นั้นจะต้องให้ค่าเริ่มต้นของ VLAN membership ก่อน และปัญหาที่เกิดขึ้นคือในระบบเครือข่ายที่ใหญ่มาก จำนวนเครื่องนับพันเครื่อง นอกจากนี้ถ้ามีการใช้เครื่อง Notebook ด้วย ซึ่งก็จะมีค่า MAC และเมื่อทำการเปลี่ยนพอร์ตที่ต่อก็ต้องทำการคอนฟิก VLAN ใหม่
communication ระหว่างvlan
vlanก็คือlanวงหนึ่ง lan2 ตัวจะคุยกันตรงๆไม่ได้ต้องผ่าน router และ router ทำหน้าที่ routing subnet จาก lan วงหนึ่งไปอีก subnet vlan สร้างขึ้นมา vlan2,3,4,5 จะคุยกันไม่ได้ต้องผ่าน router โดยมีวิธีแก้ มี vlan เชื่อมต่อไปที่ไปที่ router มี vlan1 เป็น vlan2 มาเชื่อมกับ router มีกี่ vlan ก็ต้องมี link ไปที่ router ถ้าทำแบบนี้มันจะราคาแพง แต่วิธีนี้ไม่ดี router ทำงานหนัก เราต้องทำแบบ logical link เรามี physical link ให้มันอันเดียว แล้วเราสร้างเป็น logical link ยุบรวมให้เหลือเส้นเดียวให้วิ่งหลายๆ vlan ในเส้นเดียวเราเรียกแบบนี้ Trunking โดยใช้software เข้ามาควบคุม การเอา layer3 เข้ามาให้มันมีการเพิ่มความปลอดภัยของการ management
มาตรฐานของVLAN
มาตรฐาน IEEE 802.1Q นั้นเป็นมาตรฐานในการนำข้อมูลของ VLAN membership ใส่เข้าไปใน Ethernet Frame หรือที่เรียกว่า การ Tagging และโพรโทคอล 802.1Q นี้ถูกพัฒนาเพื่อแก้ปัญหาเรื่องการบริหารจัดการด้านเครือข่ายที่เพิ่มขึ้น เช่น การกระจายเครือข่ายใหญ่ๆ ให้เป็นส่วนย่อยๆ (Segment) ทำให้ไม่สูญเสียแบนวิธให้กับการ broadcast และ multicast มากเกินไป และยังเป็นการรักษาความปลอดภัยระหว่างส่วนย่อยต่างๆ ภายในเครือข่ายให้สูงขึ้นอีกด้วย การต่อเติมเฟรม (tagging Frame) ด้วยมาตรฐาน 802.1Q นั้นจะทำในระดับ Data-Link layer และการทำ VLAN Tagging นั้นจะเป็นการเปลี่ยนรูปแบบของ Ethernet Frame มาตรฐาน 802.3 ให้เป็นรูปแบบใหม่ที่เป็นมาตรฐาน 802.3 ac
มาโกะ เฮียวโด
มาโกะ เฮียวโด เกิดเมื่อวันที่ 7 กันยายน ค.ศ. 1962 ที่โตเกียว เป็นนักพากย์เสียงชาวญี่ปุ่น
รายชื่อหนังสือการ์ตูนรายคาบ
รายชื่อนิตยสารการ์ตูนรายประจำในประเทศไทยที่ตีพิมพ์ตลอดหลายปีที่ผ่านมา รวมทั้ง รายสัปดาห์, รายปักษ์ และรายเดือน หรือรายสองเดือนขึ้นไป มีทั้งการ์ตูนไทย และ ญี่ปุ่น
สุนทร สุจริตฉันท์
สุนทร สุจริตฉันท์ (ชื่อเล่น: จี๊ด) มีชื่อเสียงจากการเป็นนักร้องนำของวงดนตรี รอยัลสไปรท์ส อดีตนักแสดง และผู้ประกาศข่าว ทางช่อง 9 อ.ส.ม.ท. โดยยังคงรับงานเป็นพิธีกร และทำธุรกิจสร้างสรรค์ กิจกรรมส่งเสริมการตลาด (Organizer)
ประวัติ
สุนทร เกิดที่อำเภอปากเกร็ด จังหวัดนนทบุรี ศึกษาระดับมัธยมที่โรงเรียนวัดเขมาภิรตาราม แล้วได้รับการชักชวนจาก สุชาติ คล้ายชัง หัวหน้าวงดนตรี จีไอ.คอนเนต ให้มาเล่นประจำตามสถานบันเทิงกลางคืน หลังจากร่วมวงได้ 3 ปี จึงย้ายไปอยู่วงโซลซิสเตอร์ ในตำแหน่งมือกลอง โดยตระเวนเล่นตามค่ายทหารอเมริกัน ในจังหวัดอุบลราชธานี จังหวัดอุดรธานี จังหวัดนครพนม และสัตหีบ จังหวัดชลบุรี ต่อมาเปลี่ยนชื่อวงเป็น แมคนิฟิเซ็นท์-เซเว่น (Magnificent-7) หรือ เอ็ม-เซเว่น (M-7) ซึ่งแปลว่าผู้ยิ่งใหญ่ทั้ง 7 ตามจำนวนนักดนตรีในวง จนกระทั่งทหารอเมริกัน ถอนทัพออกจากประเทศไทย ในปี พ.ศ. 2518 วงเอ็ม-7 จึงกลับมายังกรุงเทพมหานคร
ช่วงเวลานั้น อดิศักดิ์ ประคุณหังสิต นักร้องนำวงดนตรี รอยัลสไปรท์ส ลาออกไปทำงานธนาคาร อำนาจ ศรีมา (หัวหน้าวง) และ เสริมเวช ช่วงยรรยง (ผู้ประสานงาน) จึงได้ชักชวนสุนทร มาเป็นนักร้องเพลงสากล จากนั้น วงรอยัลสไปรท์ส ก็เล่นตามไนท์คลับ อย่างอะลีบาบา และโรงแรมดุสิตธานี ต่อมา วงรอยัลสไปรท์ นำเพลงลูกทุ่งมาเรียบเรียงใหม่ เป็นแนวดิสโก ในชื่ออัลบั้ม ดิสโก้ลูกทุ่ง 1 โดยสุนทรร้องเพลง หนุ่มหมอแคน ซึ่งกระแสผู้ฟังให้การตอบรับเป็นอย่างดี รอยัลสไปรท์สจึงมีผลงานชุดต่อมา โดยแต่งเนื้อร้องภาษาไทย มาลงเข้ากับทำนองเพลงสากล คืออัลบั้ม เจงกิสข่าน และ อะลีบาบา และมีผลงานออกมาเรื่อยๆ อย่าง ยิ้มแป้น สวยในซอย รักสิบล้อรอสิบโมง และ ลมจ๋า จนกระทั่งได้ร่วมแสดงภาพยนตร์ไทย ซึ่งกำกับโดย ไพจิตร ศุภวารี โดยมี ทูน หิรัญทรัพย์ และ จารุณี สุขสวัสดิ์ เป็นคู่พระนาง ส่วนสุนทร กับภัทรา ทิวานนท์ เป็นคู่รอง และสมาชิกของวงทุกคน ร่วมแสดงด้วย ต้นปี พ.ศ. 2529 ออกอัลบั้ม หยุดโลก กับรอยัลสไปรท์ส ทำให้โด่งดังสุดขีด และในปลายปีเดียวกัน วงออกอัลบั้ม สู่อวกาศ แต่ไม่ประสบความสำเร็จ รอยัลสไปรท์ส จึงต้องพักงานชั่วคราว
โดยสุนทร เข้าทำงานธุรกิจวิทยุ กับบริษัท มิสยู เอ็นเตอร์เทนเม้นท์ จำกัด จัดรายการวิทยุ เพลงคิดถึงคุณ ทางเอฟเอ็ม 90 เมกะเฮิร์ตซ์ (ต่อมาย้ายไปที่ เอฟเอ็ม 98 และ 97.5 เมกะเฮิร์ตซ์ ตามลำดับ) นอกจากนี้ สุนทรยังได้รับการเลือกตั้ง ให้เป็นสมาชิกสภาเทศบาลนครนนทบุรี (ต่อมาได้รับเลือกรวม 3 สมัย เป็นเวลา 12 ปี) และเป็นผู้ประกาศข่าว ทางไทยทีวีสีช่อง 9 อ.ส.ม.ท. ต่อมา สุนทรก็ขยายงานธุรกิจ โดยก่อตั้ง บริษัท สุจริตโปรโมชั่น จำกัด ลงทุนทำอัลบั้มให้ ยุ้ย ญาติเยอะ หลังจากนั้น เป็นกรรมการผู้จัดการ บริษัท เอ็มสตาร์ จำกัด ในเครือมีเดีย ออฟ มีเดียส์ ดูแลงานเพลงให้ กิ่ง-ภัทรา ทิวานนท์ จิ้งหรีดขาว วงศ์เทวัญ และ แจ็ค-ธนพล เป็นต้น แต่หลังจากนั้น เกิดวิกฤตเศรษฐกิจ สุนทรจึงหันไปทำรายการ ไอทีวีลูกทุ่งสัญจร ทางสถานีโทรทัศน์ไอทีวี ต่อมาในปี พ.ศ. 2548 กลับมารวมตัวกับเพื่อนๆ วงรอยัลสไปรท์ส ออกผลงานชุด คนเก่งของฉัน
ปัจจุบัน สุนทรใช้ชีวิตอยู่ที่บ้านเกิด อำเภอปากเกร็ด และบ้านพัก ที่อำเภอหางดง จังหวัดเชียงใหม่ เป็นที่ปรึกษาสันนิบาตเทศบาลแห่งประเทศไทย ดูแลเรื่องประชาสัมพันธ์ และงานสัมมนาวิชาการ ดำเนินธุรกิจ บริษัท ซัคเซสแทรค จำกัด บริการรับเหมาก่อสร้าง รับจัดกิจกรรมส่งเสริมการตลาด (Organizer) และงานรับปรึกษาประชาสัมพันธ์ และยังคงรับงานพิธีกร, งานพากย์, วิทยากร และอาจารย์สอนร้องเพลง ในสถาบันดนตรีมีฟ้า รวมทั้งงานร้องเพลง และงานเขียนหนังสือด้วย
โจ๋ย บางจาก
โจ๋ย บางจาก หรือชื่อจริง สันติธร หุตาคม เป็นนักเดินทาง นักข่าว ผู้ผลิตภาพยนตร์สารคดี รายการส่องโลก ออกอากาศทางโทรทัศน์ ช่อง 5 ตั้งแต่ พ.ศ. 2525
สันติธร หุตาคม เป็นบุตรชายคนที่สองของ ศักดิ์เกษม หุตาคม นักเขียน นักหนังสือพิมพ์ผู้ใช้นามปากกา "อิงอร" กับนางเยาวนิจ หุตาคม (เศวตศิลา) ก่อนเป็นผู้ผลิตรายการโทรทัศน์ เคยทำงานเป็นนักข่าวสายการเมือง และนักข่าวบันเทิง ให้กับหนังสือพิมพ์ชาวไทย โจ๋ย บางจากได้เสียชีวิตแล้ว เมือวันที่ 28 ส.ค 2561 จากอาการติดเชีอในกระแสเลีอด
ปลาฉลามหัวค้อนหยัก
ปลาฉลามหัวค้อนหยัก หรือ ปลาฉลามหัวค้อนสั้น หรือ อ้ายแบ้หยัก หรือ อ้ายแบ้สั้น (scalloped hammerhead, squat-headed hammerhead, kidney-headed shark; ) เป็นปลาฉลามชนิดหนึ่ง อยู่ในวงศ์ปลาฉลามหัวค้อน (Sphyrnidae)
รูปร่างยาวเรียวคล้ายกับปลาฉลามหัวค้อนชนิดอื่น ๆ มีลักษณะเด่น คือ ส่วนของหัวที่แผ่ออกแบนออกไปทั้งสองข้าง เป็นรูปค้อน นัยน์ตาอยู่ตรงบริเวณปลายส่วนที่แผ่ออกไปทั้ง 2 ด้าน มีรอยหยักลึกด้านหน้าสุดของหัวที่แตกต่างไปจากปลาฉลามหัวค้อนชนิดอื่น มีเยื่อหุ้มนัยน์ตา ปากอยู่ค่อนไปทางด้านล่างของลำตัว ลักษณะคล้ายรูปพระจันทร์เสี้ยว ครีบหลังมีขนาดใหญกว่าครีบอก พื้นลำตัวสีเทา หลังสีเทาปนน้ำตาล ท้องสีขาว ขอบครีบมีรอยแต้มสีดำที่ปลาย
มีพฤติกรรมอยู่รวมกันเป็นฝูง เป็นปลาล่าเหยื่อที่สามารถกินสัตว์น้ำได้หมดแทบทุกอย่าง มีขนาดโตเต็มที่ได้ถึง 4.3 เมตร (14 ฟุต) น้ำหนักถึง 150 กิโลกรัม (330 ปอนด์) แต่ขนาดโดยเฉลี่ยประมาณอยู่ที่ 50–100 เซนติเมตร จัดเป็นปลาฉลามหัวค้อนที่มีขนาดใหญ่ชนิดหนึ่ง โดยหากินตั้งแต่กลางน้ำจนถึงหน้าดิน มีรายงานว่าพบได้ในที่ที่ลึกถึง 500 เมตร ในบางครั้งอาจหากินเข้ามาถึงในแหล่งน้ำกร่อย
การอนุรักษ์
ใน พ.ศ. 2564 ฉลามหัวค้อนหยักได้รับการจัดสถานะในระดับ "เสี่ยงขั้นวิกฤติต่อการสูญพันธุ์" โดย IUCN Red List โดยอ้างถึงการทำประมงเกินขนาดและการบริโภค ว่าเป็นสาเหตุหลักที่ทำให้จำนวนประชากรฉลามหัวค้อนหยักลดลง ฉลามหัวค้อนหยักถูกจับมากมีสาเหตุจากขนาดและมีครีบขนาดใหญ่ ซึ่งครีบของมันมี "ปริมาณเส้นหูฉลามสูง"
ความพยายามในการอนุรักษ์ฉลามหัวค้อนหยัก (Sphyrna lewini) ได้แก่
ฉลามหัวค้อนชนิดต่าง ๆ เป็นหนึ่งในปลาฉลามที่ถูกจับได้บ่อยที่สุดสำหรับการนำไปบริโภคครีบ (หูฉลาม) เนื่องจาก "ฉลามหัวค้อนมีแนวโน้มรวมตัวกันเป็นฝูงใหญ่ ทำให้การจับเป็นจำนวนมากด้วยเบ็ดราว อวนลอยหน้าดิน และอวนลากทำได้ง่ายขึ้น" ทั่วโลกปลาฉลามหัวค้อนถูกจับปลามากเกินไปเพราะครีบและน้ำมันตับของพวกมัน ในปี 2563 มีการประมาณจำนวนครีบที่ถูกจับตัดถึง 1.3–2.7 ล้านครีบในแต่ละปีจากฉลามหัวค้อนเรียบ (S. zygaena) และปลาฉลามหัวค้อนหยักเพื่อการค้าครีบฉลาม (หูฉลาม)
ในวารสารเนเจอร์ เดือนมกราคม พ.ศ. 2564 ซึ่งศึกษาปลาฉลามและปลากระเบน 31 ชนิดพบว่า จำนวนสายพันธุ์เหล่านี้ที่พบในมหาสมุทรเปิดลดลงร้อยละ 71 ในรอบ 50 ปี ซึ่งปลาฉลามหัวค้อนหยักถูกรวมอยู่ในการศึกษา
โอเวอ คราโรป นิลเซิน
โอเวอ คราโรป นิลเซิน (Aage Krarup Nielsen; 30 กรกฎาคม ค.ศ. 1891 - 29 มกราคม ค.ศ. 1972) เป็นนักเขียนชาวเดนมาร์ก ก่อนสงครามโลกครั้งที่สอง นายแพทย์นิลเซินได้เดินทางรอบโลก เขาได้แต่งหนังสือมากมาย คือ และอื่น ๆ อีกมากมาย
18911972
ศุภณัฐ เฉลิมชัยเจริญกิจ
ศุภณัฐ เฉลิมชัยเจริญกิจ เกิดวันที่ 31 กรกฎาคม พ.ศ. 2529 เป็นนักร้องและนักแสดงที่ได้รับรางวัลชนะเลิศ สุดยอดนักล่าฝัน จากรายการ ทรู อะคาเดมี่ แฟนเทเชีย ซีซั่นที่ 2 (ขณะนั้นยังเป็น ยูบีซี อะคาเดมี แฟนเทเชีย)
ประวัติ
ศุภณัฐ เฉลิมชัยเจริญกิจ หรือ อ๊อฟ เกิดเมื่อวันที่ 31 กรกฎาคม พ.ศ. 2529 ที่อำเภอเนินขาม จังหวัดชัยนาท เป็นบุตรชายคนสุดท้องในจำนวนพี่น้อง 3 คนของ สุเทพและมยุรา เฉลิมชัยเจริญกิจ ที่บ้านทำธุรกิจค้าไม้และวัสดุก่อสร้าง เรียนจบชั้นมัธยมศึกษาที่โรงเรียนชัยนาทพิทยาคมและระดับอุดมศึกษา ในระดับปริญญาตรีที่คณะนิเทศศาสตร์ มหาวิทยาลัยธุรกิจบัณฑิตย์ และศึกษาต่อระดับปริญญาโท สาขาสื่อสารการตลาด คณะนิเทศศาสตร์ มหาวิทยาลัยธุรกิจบัณฑิตย์
อ๊อฟเข้าสู่วงการด้วยการสมัครเข้าร่วมโครงการ ทรู อะคาเดมี แฟนเทเชีย ฤดูกาลที่ 2 ในรหัส V4 ได้รับรางวัลชนะเลิศ อ๊อฟได้รับสมญานามว่า "กระรอกน้อย" มีความสามารถในการร้องเพลงได้ทุกแนว และมีความสามารถในการเล่นลิเก
หลังจากจบการแข่งขัน อ๊อฟมีผลงานเพลงในสังกัด ทรูแฟนเทเซีย อย่างเช่นเพลง "เปลี่ยนใจหน่อยได้ไหม" ในอัลบั้ม Show Aof (พ.ศ. 2550) เพลง "หัวใจว่างว่าง" ในอัลบั้ม Dream Team ต่อมาได้มีโอกาสทำผลงานเพลงลูกทุ่งในอัลบั้มชุดที่สองชื่ออัลบั้ม "รักทนรักนาน" ต่อมาได้ออกอัลบั้ม "สุโขสโมสร" คู่กับหนิม AF5 นำเพลงฮิตในอดีตมาทำดนตรีใหม่ หลังจากนั้นมีโอกาสร่วมงานกับบริษัท ชัวร์ เอนเทอร์เทนเมนท์ จำกัด ในอัลบั้ม "ฤดูแห่งความรัก" และผลงานพิเศษรวมผู้ชนะเลิศจากรายการ ทรู อะคาเดมี แฟนเทเชีย ในฤดูกาลที่ 1-6 ในชื่ออัลบั้ม "The Winners"
ผลงานเพลงแรกในสังกัด แกรมมี่โกลด์ เป็นเพลงประกอบละคร "คุณชายติดหรู คุณหนูติดดิน" ร้องคู่กับ เอิ้นขวัญ วรัญญา และผลงานเดี่ยวคืออัลบั้ม "เป็นคนแรกที่เธอคิดถึงหรือเปล่า" ปัจจุบันสังกัดค่ายเพลง เจ้าพระยา เรคคอร์ด
ผลงานการแสดงละคร มีผลงานเรื่อง เพื่อนรักนักล่าฝัน ทางโทรทัศน์สีกองทัพบกช่อง 7 ละคร ตามรอยพ่อ ทางโทรทัศน์สีช่อง 9 และภาพยนตร์ The ONE (ลิขิตรัก ขัดใจแม่) โดยพระนครฟิล์ม ในปี 2550
ลิฟ (ฟอร์เดอะวันไอเลิฟ)
"ลิฟ (ฟอร์เดอะวันไอเลิฟ) " (Live (for the One I Love)) คือซิงเกิลที่ 2 ของเซลีน ดิออนจากอัลบั้ม ออลเดอะเวย์... อะดิเคดออฟซอง ออกจำหน่ายเมื่อวันที่ 14 กุมภาพันธ์ พ.ศ. 2543 ในแคนาดาและบางประเทศในยุโรป
"ลิฟ (ฟอร์เดอะวันไอเลิฟ)" เป็นเพลงที่ดัดแปลงมาจากเพลงภาษาฝรั่งเศส "วีฟวร์" ของ Noa และขับร้องใหม่อีกครั้งโดย Hélène Ségara ในงานดนตรีอาสนวิหารน็อทร์-ดามแห่งปารีส Richard Cocciante ประพันธ์เพลงนี้ และลุก ปลามงดง ประพันธ์เนื้อเพลง Will Jennings แปลคำร้องเป็นภาษาอังกฤษ (ผู้ประพันธ์คำร้องเพลง "มายฮาร์ตวิลโกออน")
เซลีนแสดงเพลงนี้ในรายการโทรทัศน์ฝรั่งเศสและท้าย ปี พ.ศ. 2542 ในคอนเสิร์ตมิลลิเนียม (คอนเสิร์ตสุดท้ายของทัวร์คอนเสิร์ตเล็ตส์ทอล์กอะเบาท์เลิฟ)
มิวสิกวิดีโอเพลง "ลิฟ (ฟอร์เดอะวันไอเลิฟ)" อำนวยการสร้างโดย Bille Woodruff แพร่ภาพเมื่อ พ.ศ. 2543 และบรรจุในดีวีดี ออลเดอะเวย์... อะดิเคดออฟซองแอนด์วิดีโอ
ซิงเกิลนี้ขึ้นอันดับสูงสุดที่ 23 ในแคนาดา, 47 ในเบลเยี่ยม, 63 ในฝรั่งเศส, 82 ในสวิตเซอร์แลนด์ และ 89 ในเนเธอร์แลนด์
รูปแบบและรายชื่อเพลง
ซิงเกิลซีดี 2 เพลง - (ยุโรป)
ซิงเกิลซีดี 3 เพลง - (ยุโรป)
โอมะ อิจิมูระ
โอมะ อิจิมูระ เกิดเมื่อวันที่ 3 พฤษภาคม ค.ศ. 1977 ที่จังหวัดคานางาวะ เป็นนักพากย์เสียงชาวญี่ปุ่น
พระราชพิธีสิบสองเดือน
พระราชพิธีสิบสองเดือน รู้จักกันในคำยืมภาษาบาลี/สันสกฤตว่า พระราชพิธีทวาทศมาส เป็นเรื่องราวทางประวัติศาสตร์เกี่ยวกับพระราชพิธีรายปีโดยพระมหากษัตริย์สยาม (ปัจจุบันคือประเทศไทย) ซึ่งมีการกล่าวถึงในกฎมนเทียรบาลของอาณาจักรอยุธยา (คริสต์ศตวรรษที่ 14–18) และในโคลงทวาทศมาส ในคริสต์ศตวรรษที่ 15
พระราชพิธีนี้ได้รับความสนใจอีกครั้งจากสถาบันกษัตริย์และขุนนางในสมัยรัตนโกสินทร์ตอนกลาง ในรัชสมัยพระบาทสมเด็จพระจอมเกล้าเจ้าอยู่หัว (ครองราชย์ พ.ศ. 2394–2411) สมเด็จพระเจ้าบรมวงศ์เธอ เจ้าฟ้ามหามาลา กรมพระยาบำราบปรปักษ์ได้แต่งโคลงเกี่ยวกับพระราชพิธีนี้ โดยมีชื่อว่า โคลงพระราชพิธีทวาทศมาส ซึ่งตีพิมพ์ครั้งแรกใน พ.ศ. 2463 ต่อมาพระบาทสมเด็จพระจุลจอมเกล้าเจ้าอยู่หัว (ครองราชย์ พ.ศ. 2411–2453) ทรงเขียนและตีพิมพ์เป็นหนังสือร้อยแก้วชื่อ พระราชพิธีสิบสองเดือน ใน พ.ศ. 2431 และต่อมาพระบาทสมเด็จพระมงกุฎเกล้าเจ้าอยู่หัว (ครองราชย์ พ.ศ. 2453–2468) ทรงปรับปรุงและพัฒนาพระราชพิธีหลายอัน
พระราชพิธีเหล่านี้ถูกยกเลิกหลังยุบเลิกระบอบสมบูรณาญาสิทธิราชย์ใน พ.ศ. 2475 แต่มีบางพระราชพิธีได้รับการรื้อฟิ้นในรัชสมัยพระบาทสมเด็จพระมหาภูมิพลอดุลยเดชมหาราช บรมนาถบพิตร โดยเฉพาะการฟื้นฟูความนิยมพระมหากษัตริย์ใหม่ในช่วงคริสต์ทศวรรษ 1960–1970 แรกนาขวัญเป็นหนึ่งในไม่กี่พระราชพิธีที่ยังมีการจัดทุกปีจนถึงปัจจุบัน พระราชนิพนธ์เล่มนี้นับเป็นวรรณคดีชิ้นเอกเล่มหนึ่งของไทย
ประวัติ
พระราชพิธีสิบสองเดือนเป็นพระราชนิพนธ์ที่อธิบายถึงพระราชพิธีต่าง ๆ ที่ทำเป็นประจำในแต่ละเดือน โดยทรงค้นคว้าและแต่งขึ้นทีละเรื่อง จนได้พระราชพิธีทั้งหมด 11 เดือน ขาดแต่เดือน 11 (ทรงเริ่มต้นที่เดือน 12 ก่อน) เนื่องจากติดพระราชธุระจนไม่ได้แต่งต่อจวบสิ้นรัชสมัย
เนื้อหา
เนื้อหาในพระราชนิพนธ์เล่มนี้ว่าด้วยพระราชพิธีต่าง ๆ ที่จัดขึ้นทั้งในสมัยโบราณ และในสมัยที่ทรงแต่ง รวมหลายสิบพระราชพิธีด้วยกัน ทรงเล่าถึงพระราชพิธีต่าง ๆ ด้วยสำนวนภาษาที่ไม่เคร่งครัดอย่างตำรา ในสมัยใหม่อาจเรียกได้ว่าสารคดี
พระราชพิธีสิบสองเดือนเป็นหนังสือที่อ่านได้ยากมากๆ มีรายละเอียดของพระราชพิธีในส่วนต่าง ๆ อย่างครบถ้วน นอกจากทรงเล่าถึงพระราชพิธีตามตำรับโบราณแล้ว ยังทรงมีพระราชวินิจฉัยในเรื่องต่าง ๆ ได้อย่างแยบยล
อากิตะ (สำนักพิมพ์)
สำนักพิมพ์อากิตะ เป็นสำนักพิมพ์ในประเทศญี่ปุ่นตั้งอยู่ที่เขตชิโยดะ กรุงโตเกียว ประเทศญี่ปุ่น ก่อตั้งเมื่อวันที่ 10 สิงหาคม พ.ศ. 2491 ปัจจุบันงานพิมพ์ส่วนใหญ่เป็นหนังสือการ์ตูน ผู้บริหารคนปัจจุบันคือ ซาดามิ อากิตะ
ยอดเขาซีซาปังมา
ยอดเขาซีซาปังมา หรือ ยอดเขาซึเซี่ยปังหม่า  เป็นยอดเขาสูงที่สุดในประเทศจีน และสูงเป็นอันดับที่ 13 ของโลก มีความสูง 8,046 เมตร ตั้งอยู่ทางตอนใต้ของทิเบต ใกล้ชายแดนเนปาล นับเป็นยอดเขาสูงเกิน 8 พันเมตรเพียงแห่งเดียวที่อยู่ในประเทศจีน (ข้อมูลบางแห่งระบุความสูง 8,013 เมตร และบางแห่ง 8,027 เมตร ซึ่งทำให้ยอดเขาซีซาปังมาสูงเป็นอันดับ 14 ของโลก)
ชื่อ "ซีซาปังมา" เป็นภาษาทิเบต มีความหมายว่า "ยอดเขาเหนือทุ่งหญ้า"  ยอดเขานี้มีชื่อในภาษาสันสกฤตว่า โคสาอินถาน (गोसाईंथान) มีความหมายว่า "ดินแดนแห่งพระเจ้า"   นอกจากนี้ ซีซาปังมา ยังอาจแปลความหมายได้ว่า "หญิงชาวเชอร์ปา"
อันโตนิโอ ฮามา ไท
อันโตนิโอ ฮามา ไท (อังกฤษ : Antonio Hama Thai) เป็นเจ้าหน้าที่ทางทหารของประเทศโมซัมบิก เขามีตำแหน่งต่างๆมากมายในรัฐบาลของประเทศโมซัมบิก รวมไปถึงดำรงตำแหน่งผู้บัญชาการทหารอากาศ และรัฐมนตรีเกี่ยวกับทหารผ่านศึก เขาสามารถพูด ภาษาอังกฤษ และภาษาโปรตุเกสได้
ท่าอากาศยานนานาชาติเมมฟิส
เมมฟิสเป็นท่าอากาศยานหลักของสายการบินขนส่งสินค้าเฟดเอ็กซ์ ซึ่งทำให้เมมฟิสกลายเป็นท่าอากาศยานที่มีปริมาณการขนส่งสินค้ามากที่สุดในโลก นอกจากนี้เมมฟิสยังเป็นท่าอากาศยานหลักของนอร์ทเวสต์แอร์ไลน์
อำเภอคลองใหญ่
คลองใหญ่ เป็นอำเภอหนึ่งของจังหวัดตราด เป็นอำเภอที่มีบริเวณที่มีแผ่นดินแคบที่สุดในประเทศไทย มีช่วงแผ่นดินเพียง 0.45 กิโลเมตร หรือ 450 เมตร และยังเป็นอำเภอที่มีความหนาแน่นของประชากรสูงที่สุดในภาคตะวันออก (ไม่นับรวมอำเภอเมือง) กับเป็นอันดับ 4 จาก 63 อำเภอในภาคตะวันออก รองจากอำเภอเมืองชลบุรี อำเภอเมืองระยอง และอำเภอเมืองจันทบุรี
ประวัติ
อำเภอคลองใหญ่เดิมอยู่ในเขตการปกครองของจังหวัดปัจจันตคีรีเขตร์ (ปัจจุบันคือจังหวัดเกาะกงของกัมพูชา) พระบาทสมเด็จพระจุลจอมเกล้าเจ้าอยู่หัวได้ทำสนธิสัญญากับฝรั่งเศส และยกฐานะเป็น กิ่งอำเภอคลองใหญ่ เมื่อ พ.ศ. 2455 และยกฐานะเป็น อำเภอคลองใหญ่ เมื่อ พ.ศ. 2502 อยู่ทางตะวันออกของจังหวัดตราด โดยประชาชนที่อาศัยอยู่ในอำเภอคลองใหญ่ยาวไปถึงหาดเล็กนั้นเป็นคนไทย และพูดไทยทั้งสิ้น โดยพบว่ายังมีคนไทยที่ยังพูดไทยได้ในชีวิตประจำวันหลงเหลืออยู่ในจังหวัดเกาะกงที่อยู่ถัดจากอำเภอคลองใหญ่นี้ ถึง 25% ที่ยังใช้ภาษาไทยอยู่ นับเป็นความทับซ้อนทางด้านภูมิศาสตร์ที่สามารถพบได้ทั่วไปตามพรมแดนระหว่างประเทศไทยและเพื่อนบ้านที่มีพรมแดนติดกัน
ที่ตั้งและอาณาเขต
อำเภอคลองใหญ่ตั้งอยู่ทางทิศตะวันออกเฉียงใต้สุดของจังหวัด ห่างจากอำเภอเมืองตราด 74 กิโลเมตร มีอาณาเขตติดต่อกับเขตการปกครองข้างเคียงดังต่อไปนี้
การปกครองส่วนภูมิภาค
อำเภอคลองใหญ่แบ่งเขตการปกครองออกเป็น 3 ตำบล 20 หมู่บ้าน ได้แก่
การปกครองส่วนท้องถิ่น
ท้องที่อำเภอคลองใหญ่ประกอบด้วยองค์กรปกครองส่วนท้องถิ่น 4 แห่ง ได้แก่
กระป๋อง
กระป๋อง คือบรรจุภัณฑ์ชนิดหนึ่ง สร้างจากแผ่นโลหะม้วนเข้าหากันเป็นทรงกระบอก ปิดผนึกด้วยแผ่นโลหะวงกลมทั้งสองด้านโดยไม่ให้สัมผัสอากาศ สิ่งที่ใช้บรรจุภายในมักเป็นอาหาร เพื่อวัตถุประสงค์หลักของการถนอมอาหารให้สามารถเก็บไว้ได้นาน และจำเป็นต้องใช้การตัดหรือการฉีกฝากระป๋องให้เปิดออกด้วยที่เปิดกระป๋อง ปัจจุบันสามารถผลิตกระป๋องซึ่งเปิดได้ง่ายด้วยมือโดยไม่ต้องใช้ที่เปิดแต่อย่างใด
เมดียัช
เมดียัช (Mediaș; Mediasch; Medgyes) เป็นเมืองใหญ่เป็นอันดับ 2 ของเทศมณฑลซีบิว ประเทศโรมาเนีย ตั้งอยู่ทางตอนกลางของประเทศ จากการสำรวจประชากรในปี ค.ศ. 2011 มีประชากร 44,169 คน มีการผลิตแก้ว สินค้าเครื่องหนัง เครื่องครัว กรอบหน้าต่าง สิ่งทอ และรองเท้า มีบ่อก๊าซธรรมชาติอยู่ในบริเวณใกล้เคียง
เมืองพี่น้อง
เมดียัชเป็นเมืองพี่น้องกับเมืองดังนี้:
เลดี้ส์ มาเฟีย
เลดี้ส์ มาเฟีย (อังกฤษ: Ladies Mafia) ประกอบสมาชิก Joyce & Pribpree (จ๊อยซ์ และ พริบพรี) ดูโอหน้าใส Life Style วัยมาพร้อมกับวงแบบ Primitive มีรูปแบบ และ Style ดนตรีที่เป็นเฉพาะตัว มีบรรยากาศของความเป็นธรรมชาติได้อย่างสอดคล้องและลงตัวได้อย่างแท้จริง แตกต่างจากวง Pop ทั่วไป ด้วยการผสมผสานเครื่องดนตรี Primitive 3-4 ชิ้นให้เสียงกังวาล ลึก และ ใส จึงทำให้ความรู้สึกถึงความสุข และการผ่อนคลายอย่างประหลาด 2 สาวศิลปินน้องใหม่ที่มีงานแบบ กึ่ง อินดี้ มีเพลงไพเราะ อารมณ์สดชื่น น่ารัก ชวนฝัน ทำให้เคลิบเคลิ้มและแอบ Sexy เล็กๆ อย่างดูดี มี Style
ประวัติ
เลดี้ส์ มาเฟีย (อังกฤษ: Ladies Mafia) หรือ "จ๊อยซ์-พริบพรี"(อรกัญญา ทองเปล่งศรี, เพชรพัณณี สัมภวคุปต์) สองสาวเพื่อนซี้จากโรงเรียนวัฒนาวิทยาลัย เป็นนักร้องดูโอ้ภายใต้สังกัด โซนี่ มิวสิค โดยก่อนหน้านี้เริ่มต้นเข้าสู่วงการโดยทั้งคู่เป็นนางแบบและนักร้องในสังกัด โดโจ ซิตี้ ในเครือ เบเกอรี่ มิวสิค ผ่านการถ่ายแบบหนังสือ katch magazine และเป็นนักร้องดูโอ้ภายใต้ชื่อวงสวูช (Swoosh) ในปี 2545 แต่ไม่ได้เปิดตัวอย่างเป็นทางการ เพราะทางค่ายเริ่มปิดตัวลง โดยมีเพลงที่ออกภายในวง Swoosh คือเพลง ชีวิตมีรสชาติ และเพลง 12 plus
ภายหลังได้มาเป็นศิลปินในสังกัด โซนี่ มิวสิค ออกอัลบั้ม 1 ชุดคือ "Ladies Mafia" โดยมีเพลงที่เป็นที่รู้จัก เช่น ขาดความอบอุ่น (Very Cold), เป็นบ้างไหม (Do U ?) และเพลงเหงาเหงา (L Song)
ศศิวรรณ์ เลิศวิริยะประภา
ศศิวรรณ์ เลิศวิริยะประภา ชื่อเล่น โอ๊ต ปัจจุบัน เป็นผู้ดำเนินรายการ คุยข่าวเช้า คู่กับ วราภรณ์ สมพงษ์ จ.-ศ. เวลา 08.00 - 09.30 น. และ รายการ เรื่องเด่นสุดสัปดาห์ คู่กับ ธีระ ธัญไพบูลย์ ส. 09.05 - 10.40 น. อดีต ผู้ประกาศข่าวในพระราชสำนัก สถานีวิทยุโทรทัศน์ไทยทีวีสีช่อง 3 ผู้ประกาศข่าว รายการเช้านี้...ที่หมอชิต ออกอากาศทางช่อง 7 สี 06:00-07:30 น. ทุกวันจันทร์-ศุกร์ ก่อนหน้านี้ เคยเป็นผู้กาศข่าวทางไอทีวีต่อจากนั้นก็ย้ายมาอยู่ช่อง 3 โดยเป็นพิธีกรรายการ ข่าววันใหม่ และดำเนินรายการข่าว 3 มิติ แทน กิตติ สิงหาปัดเป็นครั้งคราวที่คุณกิตติ ติดภารกิจ จากนั้นได้รับการติดต่อจากมีเดียส์มาร่วมงานกันในรายการเช้านี้...ที่หมอชิตจนถึงปี พ.ศ. 2554 คุณโอ๊ต จบการศึกษาจากคณะนิเทศศาสตร์ จุฬาลงกรณ์มหาวิทยาลัย รุ่นเดียวกับ กาละแมร์ พัชรศรี เบญจมาศ ปัจจุบันได้ย้ายมาเป็นผู้ประกาศข่าวทาง สปริงนิวส์
โฮเซ ตอร์เรส
โฮเซ ตอร์เรส นักมวยสากลชาวปวยร์โตรีโก เกิดเมื่อ 3 พฤษภาคม พ.ศ. 2479 ที่ปอนเซ ปวยร์โตรีโก
ประวัติ
ตอร์เรสเริ่มจากการชกมวยสากลสมัครเล่นมาก่อน โดยเริ่มชกมวยตั้งแต่สมัครเป็นทหารในกองทัพสหรัฐเมื่ออายุ 19 ปี ตอร์เรสขึ้นชกในนามทีมชาติสหรัฐอเมริกาและได้เหรียญเงินในการแข่งขันกีฬาโอลิมปิก พ.ศ. 2499 ในรุ่นไลต์มิดเดิลเวท จากนั้นจึงหันมาชกมวยสากลอาชีพ ตอร์เรสเริ่มชกมวยสากลอาชีพเมื่อ 24 พฤษภาคม พ.ศ. 2501 ชนะน็อค ยีน แฮมิลตัน ยก 1 จากนั้น ตอร์เรสชกชนะมาตลอด มีแพ้และเสมออย่างละครั้งเท่านั้น ก่อนจะขึ้นชิงแชมป์โลกรุ่นไลต์เฮฟวีเวทเมื่อ 30 มีนาคม พ.ศ. 2508 ชนะน็อค วิลเลียม ปราสตาโน ยก 9 ได้แชมป์มาครอง ตอร์เรสชกป้องกันตำแหน่งไว้ได้ 3 ครั้ง ก่อนจะเสียแชมป์ให้ดิ๊ก ไทเกอร์จากไนจีเรีย ใน พ.ศ. 2509 และขึ้นชิงแชมปคืนจากดิ๊กในปีถัดมา แต่ไม่สำเร็จ จากนั้น ตอร์เรสขึ้นชกอีกเพียงสองครั้ง หลังจากที่ชนะน็อค ชาลี กรีน (สหรัฐ) ยก 2 เมื่อ 14 กรกฎาคม พ.ศ. 2512 ตอร์เรสก็แขวนนวมไป
ตอร์เรสเสียชีวิตเมื่อ 19 มกราคม พ.ศ. 2552 ด้วยโรคหัวใจที่ปวยร์โตรีโก
ดาวเทียมซินนั่ว 3
ซินนั่ว 3 (Sinosat-3) เป็นดาวเทียมสื่อสาร ของสาธารณรัฐประชาชนจีน ส่งขึ้นวงโคจรเมื่อ 1 มิถุนายน พ.ศ. 2550 จากศูนย์ส่งดาวเทียมซีชัง ใช้จรวดพาหะ "ฉางเจิง 3"
แมงมุม
แมงมุม จัดเป็นสิ่งมีชีวิตพวกสัตว์ขาปล้อง หรืออาร์โธพอด ชนิด เดียวกับแมลง, กิ้งกือ,  ปู เป็นต้น จัดอยู่ในอันดับ Araneae (/อา-รัค-เน/) มีรูปทรง ลักษณะ และขนาดแตกต่างหลากหลายกันออกไป บางชนิดมีลำตัวที่กว้างมาก บางชนิดมีรูปร่างที่เพรียวยาว ขณะที่บางชนิดกลับมีรูปร่างที่คล้ายกับสัตว์หรือสิ่งมีชีวิตประเภทอื่น เช่น มด หรือปู เพื่อใช้ในการพรางตัว
โดยแมงมุมนั้นถูกค้นพบแล้วกว่า 40,000 ชนิด และก็ยังมีชนิดใหม่ ๆ ถูกค้นพบเพิ่มขึ้นทุกปี ซึ่งนักวิทยาศาสตร์ประเมินว่าจำนวนที่ถูกค้นพบนี้เป็นเพียงแค่ครึ่งเดียวของทั้งหมดที่มีเท่านั้น โดยแมงมุมขนาดเล็กที่สุด พบที่โคลัมเบีย ในทวีปอเมริกาใต้ มีความยาวเพียง 0.4 มิลลิเมตรเท่านั้น และที่ชนิดที่ใหญ่ที่สุดในโลก คือ แมงมุมกินนกโกไลแอทในวงศ์ทารันทูลา มีความยาวลำตัว 12–13 เซนติเมตร หรือขนาด 25–33 เซนติเมตร
แมงมุมพบได้ในแทบทุกภูมิภาคของโลก ไม่เว้นแม้กระทั่งในทะเลทราย ที่แห้งแล้งและร้อนอบอ้าว หรือในถ้ำลึก หรือภูเขาสูง หรือในน้ำ แต่ทั้งหมดเป็นสัตว์กินเนื้อ แมงมุมกินอาหารจำพวก เพลี้ยอ่อน, ตัวหนอน, ผีเสื้อ, ผึ้ง, แมลงวัน, ปลวก, ด้วง, มดและแมลงสาบ เป็นต้น จึงมีความสำคัญในระบบนิเวศทางการเกษตร และระบบนิเวศทั่วไป โดยส่วนใหญ่เมื่อจะล่าเหยื่อจะสร้างใยเพื่อเป็นรังอาศัย และดักเหยื่อ ในขณะที่บางชนิดไม่สร้างใยก็มี ซึ่งก็จะมีการใช้เส้นใยที่แตกต่างกันออกไปในแต่ละชนิด ขึ้นอยู่กับรูปแบบการอยู่อาศัยของแมงมุมในแต่ละชนิดในพื้นที่นั้น ๆ
อัลล์วาร์ กูลล์สตรานด์
กูลล์สตรานด์เกิดที่ Landskrona ประเทศสวีเดน ได้รับตำแหน่งศาสตราจารย์ (ค.ศ. 1894 – ค.ศ. 1927) ด้านการรักษาดวงตาและทัศนศาสตร์ที่มหาวิทยาลัยอุปซอลา เขาได้ประยุกต์วิธีทางฟิสิกส์คำนวณเพื่อศึกษาการมองภาพและการหักเหของแสงในดวงตา จากงานดังกล่าวทำให้เขาได้รับรางวัลโนเบลสาขาสรีรวิทยาหรือการแพทย์ ในปี ค.ศ. 1911
กูลล์สตรานด์ยังได้ชื่อว่าเป็นผู้วิจัยด้านสายตาพร่าต่างแนวและผู้พัฒนากล้องส่องตรวจในตาและเลนส์เพื่อใช้หลังจากผ่าตัดต้อกระจก
กูลล์สตรานด์เสียชีวิตที่สต็อกโฮล์ม ศพของเขาถูกฝังที่ Norra begravningsplatsen
เมียจระเข้
เมียจระเข้ หมายถึงชู้ โดยเฉพาะเมียน้อยที่ไม่เปิดเผย แปลตรงตัวจากวลี "crocodile wife" ในภาษาอังกฤษ
วลีนี้มีจุดเริ่มต้นมาจากนิทานปรัมปรา และเป็นที่รู้จักกันทั่วเมื่อนายโมฮัมมัด อัลฟาเยด กล่าวถึงคามิลลา ปาร์กเกอร์ โบลส์ว่าเป็น "เมียจระเข้" ของเจ้าฟ้าชายชาร์ลส์ ในช่วงที่มีการสืบสวนหาสาเหตุการตายของนายโดดี อัลฟาเยด กับเจ้าหญิงไดอานา
นิทานเรื่องนี้เป็นนิทานของติมอร์ โดยมี่ชายชาวประมงคนหนึ่งถูกจระเข้ตัวเมียเชื้อเชิญให้ไปชมสมบัติในถ้ำใต้น้ำของเธอ เธอให้ชาวประมงนั้นขี่หลัง อีกทั้งยังสัญญาว่าจะแบ่งสมบัติให้ถ้าชาวประมงยอมมีเพศสัมพันธ์กับเธอ ชายชาวประมงจึงนอนกับ"เมียจระเข้"ของเขาในยามกลางวัน และนอนกับภรรยาของเขาในยามค่ำคืน จนภรรยาของเขาเริ่มระแวงและแอบตามเขาไป เมื่อเมียจระเข้พบนางเข้า เธอจึงฆ่าชาวประมงนั้นเสีย
เมียจระเข้เองก็เป็นตัวละครหนึ่งที่ปรากฏในนิทานของอินเดียเรื่อง "ลิงกับจระเข้" โดยมีลิงที่ป้อนแอปเปิลให้จระเข้ทานเป็นประจำจนเมียจระเข้อิจฉา เธอจึงเชิญลิงมาที่บ้านด้วยวางแผนจะสังหารเสีย แต่ลิงไหวตัวทันและหนีไปได้
ดาบล่าพญามาร โดโรโระ
เนื้อเรื่องย่อ
เรื่องราวเกิดขึ้นในญี่ปุ่นยุคเซ็นโกคุหรือในยุคสงครามระหว่างแคว้นปีศาจผู้ยิ่งใหญ่ 48 ตนหรือที่รู้จักกันในชื่อ มาจินส์ (เทพปีศาจ) สัมผัสได้ว่าเวลาแห่งการกำเนิดของมนุษย์ผู้ทรงด้วยฤทธานุภาพซึ่งเมื่อเติบใหญ่ขึ้นจะกลายเป็นผู้กุมชัยชนะเหนือเผ่าพันธุ์ปีศาจทั้งปวงได้เคลื่อนคล้อยใกล้เข้ามาทุกขณะ
คาเงะมิตสึ ไดโกะ ซามูไรผู้เป็นบิดาของมนุษย์ผู้นั้นซึ่งยังมิได้ถือกำเนิดขึ้นมา คาเงะมิตสึได้ทำข้อตกลงกับเหล่ามาจินส์ทั้ง 48 ตน โดยมีเงื่อนไขให้ตนชนะสงครามและเป็นผู้ยิ่งใหญ่ และไม่พ่ายแพ้แก่ผู้ใดไม่ว่าจะเป็นการรบที่ไหนก็ตาม คาเงะมิตสึได้ใช้ 48 อวัยวะสำคัญของร่างกายของลูกชายที่ยังมิได้ถือกำเนิดของเขาคนนี้ไว้เป็นสิ่งค้ำประกันกับพวกปีศาจ
ต่อมาลูกของคาเงะมิตสึได้ถือกำเนิดขึ้น โดยไร้อวัยวะสำคัญของร่างกายทั้ง 48 จนดูเหมือนตัวหนอน แต่สามารถร้องได้ คาเงะมิตสึจึงนำเด็กน้อยใส่ตะกร้าแล้วปล่อยลอยไปตามน้ำ
เป็นโชคดีของเด็กน้อยที่ได้รับการช่วยเหลือจากแพทย์ผู้มีนามว่า จูไค (โยชิโอะ ฮาราดะ) เด็กน้อยที่ถูกเก็บมาได้รับการขนานนามจากจูไคว่า เฮียกกุมารุ จูไคได้ทำการคิดค้นเรื่องการปลูกถ่ายอวัยวะเทียมได้อย่างยอดเยี่ยมเอาไว้มากมายในช่วงเวลาหลายปีที่ผ่านมาทำให้เด็กน้อย เฮียกกุมารุ ดำเนินชีวิตได้อย่างคนปกติทั่วไป และเฮียกกุมารุยังมีพลังเหนือธรรมชาติหลายประการทำให้เขาสามารถมองเห็น พูดคุยได้ยินทั้งที่ไม่มีตา ปาก หรือ หู และจูไคก็ได้ตีดาบขึ้นมา 2 เล่ม และติดเป็นแขนให้กับเฮียกกุมารุ พร้อมกับสอนเพลงดาบให้
เมื่อเติบโตเป็นผู้ใหญ่เฮียกกุมารุ (ซาโตชิ ซึมาบุกิ) ได้ออกเดินทางเพื่อกำจัด มาจินส์ทั้ง 48 เพื่อนำเอาร่างกายของเขากลับคืนมา หลังจากเดินทางได้ไม่นานเขาก็ได้เพื่อนร่วมทางเป็นเด็กน้อยผู้มีความสามารถเกินวัย เป็นหัวขโมยที่ยิ่งใหญ่ที่สุดในญี่ปุ่นนั่นคือ โดโรโระ (โค ชิบาซากิ) ทั้งเฮียกกุมารุและโดโรโระเดินทางไปทั่วอาณาจักรญี่ปุ่น ช่วยเหลือชาวบ้านที่ถูกกดขี่และต่อสู้กับเหล่าปีศาจ โดยมีความหวังว่าวันหนึ่งเฮียกกุมารุจะได้ร่างกายทั้งหมดคืนกลับมาจากมาจินส์ทั้ง 48 ตน เมื่อเฮียกกุมารุฆ่าปีศาจไป 1 ตน ก็จะได้อวัยวะคืนมา 1 ชิ้น
เบื้องหลังและการออกฉาย
Dororo เป็นภาพยนตร์ที่สร้างจากการ์ตูนในชื่อเดียวกัน ของโอซามุ เทตสึกะ นักเขียนการ์ตูนชาวญี่ปุ่นผู้ได้ฉายาว่า บิดาแห่งการ์ตูนญี่ปุ่น (ลิขสิทธิ์ในประเทศไทยโดย สำนักพิมพ์วิบูลย์กิจ)
โดยได้มี เฉิน เสี่ยวตง นักแสดงและผู้กำกับฉากแอ๊คชั่นชื่อดังชาวฮ่องกง มาทำหน้าที่กำกับฉากแอ๊คชั่นในเรื่องนี้ด้วย และได้ชมซาโตชิ ซึมาบุกิ นักแสดงชาวญี่ปุ่นผู้รับบทนำในเรื่องว่า มีตั้งใจเป็นอย่างยิ่ง
ได้เข้าฉายในโรงภาพยนตร์ในประเทศไทยเมื่อกลางปี พ.ศ. 2550 และฉายทางโทรทัศน์ทางช่อง 7 เมื่อวันศุกร์ที่ 17 กุมภาพันธ์ พ.ศ. 2555 เวลา 03.25 น.
เทยะ อิจิรีวไซ
เทยะ อิจิรีวไซ เกิดเมื่อวันที่ 2 กุมภาพันธ์ เป็นนักพากย์เสียงชาวญี่ปุ่น
วิโรจน์ เปาอินทร์
พลตำรวจโท วิโรจน์ เปาอินทร์ (เกิด 7 ธันวาคม พ.ศ. 2476) เป็นสมาชิกสภาผู้แทนราษฎรแบบบัญชีรายชื่อ อดีตหัวหน้าพรรคเพื่อไทย เป็นประธานชั่วคราวของสภาผู้แทนราษฎรไทย ชุดที่ 26 ในการประชุมครั้งแรกเพื่อเลือกประธานและรองประธานสภาผู้แทนราษฎร เนื่องจากเป็นผู้ที่มีอายุมากที่สุดของสภาในขณะนั้น รวมถึงเป็นอดีตสมาชิกสภาผู้แทนราษฎรจังหวัดอ่างทอง พรรคชาติไทย อดีตรองนายกรัฐมนตรี ในรัฐบาลชวน หลีกภัย และอดีตผู้บัญชาการตำรวจนครบาล
ประวัติ
พลตำรวจโทวิโรจน์ เปาอินทร์ เกิดเมื่อวันที่ 7 ธันวาคม พ.ศ. 2476 ที่อำเภอวิเศษชัยชาญ จังหวัดอ่างทอง เป็นบุตรของนายเซ้ง กับนางกี เปาอินทร์ และเป็นอดีตสารวัตรใหญ่สถานีตำรวจนครบาลสำเหร่
พล.ต.ท.วิโรจน์ สมรสกับนางวินิจ เปาอินทร์ ผู้พิพากษาสมทบ ศาลเด็กจังหวัดพระนครศรีอยุธยา มีบุตรชายได้แก่พันตำรวจโท นราวิทย์ เปาอินทร์ ผู้อำนวยการโรงงานไพ่ กรมสรรพสามิต อดีตผู้อำนวยการโรงพิมพ์ตำรวจ สำนักงานตำรวจแห่งชาติ